Daħna kbira llum waranofsinhar fil-Marsa, hekk kif qabad wieħed mill-akbar dormitorji u l-gym fiċ-ċentru tal-immigranti. Kelliem għall-Pulizija fuq il-post spjega li l-Pulizija kienu infurmati bil-każ għall-ħabta tas-1.00pm. Fuq il-post mar tim mediku b’żewġ amubulanzi minn Mater Dei, għadd kbir ta’ Pulizija minn diversi taqsimiet, kif ukoll tliet vetturi tat-tifi tan-nar tal-Protezzjoni Ċivili. Sakemm kienu kkontrollati n-nirien u battiet id-daħna, toroq madwar iċ-ċentru ngħalqu. Il-kelliem għall-Pulizija kkonferma li kulħadd ġie evakwat mill-bini, u ħadd ma ttieħed l-isptar, iżda tliet immigranti, u 11-il ħaddiema ingħataw l-assistenza medika minn żewġ ambulanzi preżenti wara li belgħu xi dħaħen. Fi stqarrija maħruġa iktar tard mal-jum, il-Pulizija qalet li mill-investigazzjonijiet ħareġ li għadd ta’ immigranti bdew ikissru partijiet mid-dormitorju qabel ma beda n-nar. Qalet li dawn ġew identifikati, u 20 immigranti ġew arrestati. Ftit qabel it-3.00om, għexieren ta’ immigranti oħra bdew jiddaħħlu lura f’partijiet abitabbli taċ-ċentru, waqt li qed isiru arranġamenti għal għadd ta’ familji li tilfu s-saqaf tagħhom. Xi immigranti dehru jibku minħabba li tilfu xi oġġetti personali fin-nirien. Iktar tard fuq il-post mar ukoll id-Deputat Prim Ministru u Ministru għas-Saħħa Chris Fearne, li tkellem mat-tim mediku u l-pulizija. TVM kien fuq il-post u xandar dirett dak li kien għaddej. Segwi fil-filmat: DIRETT: Is-sitwazzjoni fil-Marsa wara li qabad in-nar fiċ-ċentru tal-immigranti Gepostet von Television Malta am Mittwoch, 8. Januar 2020 Ritratti tal-azzjoni fil-Marsa: